Berner lupasi halvempia junalippuja ja säästöjä valtiolle, kun henkilöjunaliikenne avataan kilpailulle – Konsulttiyhtiön arvio on täysin päinvastainen

Liikenneministeriön tavoitteet halvoista lipuista ja junamatkailun lisääntymisestä uhkaavat jäädä pelkiksi toiveiksi, Boston Consulting Groupin laaja selvitys kertoo. ”En usko Boston Consulting Groupin lopputulemiin niillä tiedoilla ja toimeksiannolla, mitkä heillä oli”, sanoo ministeri Anne Berner.

Kun liikenne- ja viestintäministeri Anne Berner (kesk) esitteli heinäkuussa, kuinka rautateiden henkilöliikenne avataan kilpailulle, hän lupasi halvempia junalippuja, lisää reittejä ja junaliikenteen suosion kasvua.

Taustaselvitykset antavat uudistuksen vaikutuksista paljon karumman kuvan. HS sai tietopyynnön avulla käsiinsä ulkopuolisista selvityksistä selvästi laajimman, 166-sivuisen Boston Consulting Groupin (BCG) loppuraportin. Muista selvityksistä kerrottiin jo viime viikolla.